Þingræður haldnar á Alþingi Íslendinga



Hinn 6. des. s.l. var gefið út svofellt bréf: „Forseti Íslands gjörir kunnugt: Ég hef ákveðið samkv. tillögu forsrh., að Alþingi skuli koma saman til fundar miðvikudaginn 12. des. 1979. Um leið og ég birti þetta, er öllum, sem setu eiga á Alþingi, boðið að koma nefndan dag til Reykjavíkur, og verður þá Alþingi sett að lokinni guðsþjónustu í Dómkirkjunni, sem hefst kl. 13.30. Gjört í Reykjavík, 6. des. 1979. Kristján Eldjárn. Benedikt Gröndal. Forsetabréf um að Alþingi skuli koma saman til fundar miðvikudaginn 12. des. 1979.“ Samkv. bréfi því, sem ég nú hef lesið, lýsi ég yfir því, að Alþingi Íslendinga er sett. Það þing, sem nú hefur verið sett, kemur saman við mjög óvenjulegar kringumstæður. Að baki eru alþingiskosningar sem hvað árstíma varðar eru einsdæmi í sögu Alþings. Fram undan er fagnaðarhátíð jólanna, þegar vér öll vörpum af oss hinum daglegu byrðum til þess að gleðjast og m.a. þakka forsjóninni að þjóð vor skuli tilheyra hinum kristna heimi. En það liggur í augum uppi, að skammt hlýtur að verða milli þingsetningar og þinghlés, sem ekki verður á svipstundu sagt hve lengi muni standa. Blessuð jólin munu sem sagt setja strik í reikning Alþingis. Öllum er kunnugt að þjóðin býr nú við ríkisstj. sem er starfsstjórn með þá takmörkuðu möguleika til að taka á málum sem slíkum stjórnum er áskapað. En þau vandamál, sem bíða þess að á þeim sé tekið, eru mikil og mörg, eins og lýst hefur verið á ærið mörgum ræðustólum um land allt að undanförnu. Og enn verður að bíða um nokkurn tíma, eða þangað til Alþingi hefur leyst þann vanda af höndum að koma sér saman um þingræðislega ríkisstjórn, sem með fullri getu og fullri ábyrgð getur lagt gjörva hönd á þau brennandi úrlausnarefni, sem eru í verkahring fullgildrar ríkisstj. og ekki er á neins annars færi að fást við. Þjóðin hefur kjörið yður, góðir alþm., til að taka sæti á Alþingi og þar með falið yður forsjá málefna sinna á hendur. Hún hefur kosið sína gamalreyndu stjórnmálaflokka og að þessu sinni sýnt þeim öllum tiltölulega jafnari trúnað en stundum áður. Engin þeirra getur með sanni sagt sem flokkur, að honum hafi verið hafnað og hann þar með leystur undan ábyrgð. Og hún hefur jöfnum höndum kosið þrautreynda þingmenn og nýliða sem hún treystir vegna fyrri starfa þeirra. Þér hafið boðið yður fram til þessara ábyrgðarstarfa og þjóðin hefur tekið boði yðar. Ég leyfi mér að fara með þessi orð á þessari stundu, þótt einhver kunni að kalla þau sjálfsagða hluti, vegna þess að mér virðist það brýnni nauðsyn nú en oftast endranær, andspænis öllum almenningi í landinu, að Alþingi beri gæfu til að láta ekki dragast úr hófi fram að mynda starfhæfa þingræðislega ríkisstj. Hvort tveggja er, að vandamál bíða úrlausnar, þótt þau þoli illa biðina, og almenningur, sem er nýkominn frá kjörborði, vill ekki láta reyna um of á langlundargeð sitt. Þjóðin mun eiga bágt með að skilja hvers vegna hún gengur til kosninga hvað eftir annað með stuttu millibili, ef hún svo þarf að horfa upp á það langtímum saman, að þeir menn og þeir flokkar, sem hún hefur veitt umboð sitt, geti ekki náð þeirri samstöðu sem nauðsynleg er, eftir einhverri þeirra leiða sem þó eru mögulegar samkvæmt þingræðislegum reglum. Ég held að hugsanir í þessa átt séu ofarlega í mönnum þessa dagana, og ég get vel skilið það. Og þetta segi ég eins fyrir því, þótt öllum megi ljóst vera og er ljóst, að lýðræðis- og þingræðislegar leikreglur verða að hafa sinn gang og það tekur óhjákvæmilega sinn tíma. Ég vonast til að menn skilji orð mín rétt eins og þau eru hugsuð og töluð, sem hógvær varnaðarorð, því að ég met störf stjórnmálamanna mikils og mér er annt um veg Alþingis. Á þingsetningardegi beina hugsandi menn athygli að Alþingi öðrum dögum fremur og leiða sér í hug störf þess og stöðu með þjóðinni. Ég held að það sé mikill misskilningur, að stjórnmálaáhugi sé lítill hér á landi. Þvert á móti er fylgst af lifandi áhuga með því sem í þjóðmálum gerist, og það mega kosningarnar eiga, með öllum sínum umsvifum, að þær glæða þennan áhuga. Og þjóðmálin og umræða um þau kristallast að lokum beint eða óbeint innan veggja þessa húss, í orðum og ákvörðunum Alþingis. Ég hef oft látið þá skoðun í ljós, að því sé ranglega haldið fram að þorri manna beri litla virðingu fyrir Alþingi og þeim mönnum sem það skipa. Mér hefur stundum fundist eins og einhver vél væri í gangi til að ala á þessu. En þetta er að minni hyggju rangt, og vísast mætti færa sönnur á það með áþreifanlegum dæmum. Sem betur fer er þjóð vor ekki svo hamingjusnauð að hún viti ekki hvað hún á þar sem Alþingi er, og er hitt allt annað mál, þótt menn kunni að verða óþreyjufullir ef úr hófi fram seint gengur að koma því í framkvæmd sem þó verður að gerast. E.t.v. eru mjög langdregnar stjórnarmyndunarviðræður það sem einna mest reynir á þolinmæði fólks og vinnur áliti Alþingis mest tjón. Ég er sannfærður um að allur þorri manna bíður þess með talsverðri óþreyju að mynduð verði þingræðisleg ríkisstjórn, vitaskuld innan þeirra tímamarka sem allir viti bornir menn skilja að ekki geta orðið mjög þröng, eins og flokkaskipting er nú og málefni flókin og erfið viðfangs, og þetta vil ég taka skýrt fram. Ég býð yður öll velkomin til þings, yður, sem hér eruð heimavön, og yður, sem nú gangið í þingsali í fyrsta sinn og munuð því e.t.v. lengi minnast þessa dags. Ég óska yður öllum velfarnaðar í störfum yðar. Að svo mæltu bið ég yður að risa úr sætum og minnast ættjarðarinnar. [Þingheimur stóð upp, og forsrn., Benedikt Gröndal, mælti: „Heill forseta vorum og fósturjörð. Ísland lifi.“ Þingmenn tóku undir þessi orð með ferföldu húrrahrópi.] Samkvæmt 1. gr. þingskapa ber nú aldursforseta að stjórna fundi þar til kosning forseta sameinaðs Alþingis hefur farið fram, og bið ég aldursforseta, dr. Gunnar Thoroddsen, 8. þm. Reykv., að ganga til forsetastóls.



Frá því að þing var rofið á liðnu hausti hefur einn fyrrv. alþm. fallið frá, Jörundur Brynjólfsson. Hann andaðist í Reykjavík mánudaginn 3. des., 95 ára að aldri. Jörundur Brynjólfsson var fæddur 21. febr. 1884 á Starmýri í Álftafirði eystra. Foreldrar hans voru Brynjólfur bóndi þar Jónsson og kona hans Guðleif Guðmundsdóttir. Á æskuárum naut hann eigi skólakennslu, heldur heimilisfræðslu að hætti þeirra tíma. Fram til tvítugs dvaldist hann eystra og stundaði almenn sveitastörf og róðra. Vorið 1904 fór hann í Búnaðarskólann á Hvanneyri og lauk búfræðiprófi 1906. Veturinn 1908–1909 stundaði hann nám í Kennaraskólanum og lauk þaðan kennaraprófi um vorið. Um haustið varð hann kennari við barnaskólann í Reykjavík og hélt því starfi til vors 1919, en var á því tímabili við nám í kennaraháskólanum í Kaupmannahöfn í 10 mánuði 1911–1912. Á kennaraárunum samdi hann ásamt Steingrími Arasyni reikningsbók, sem lengi var notuð við alþýðufræðslu. Þeir félagar gáfu einnig út mánaðarblaðið Unga Ísland. Á því tímabili, sem Jörundur Brynjólfsson var kennari í Reykjavík, voru umbrot í þjóðmálabaráttu Íslendinga. Í frelsismálum þjóðarinnar fylgdi hann Sjálfstfl., sem þá var. En nýir straumar komu til. Árið 1916 ákváðu samtök verkamanna í Reykjavík framboð við bæjarstjórnarkosningar. Jörundur Brynjólfsson fylgdi þeim samtökum að málum, var í kjöri af þeirra hálfu og hlaut sæti í bæjarstjórn. Sama haust var kosið til Alþingis. Jörundur var í framboði fyrir hinn nýstofnaða Alþýðuflokk, náði kosningu og var fyrsti þm. Alþfl. Sat hann þá á Alþingi til 1919. Hugur Jörundar Brynjólfssonar stefndi að búskap, og vorið 1919 lét hann af kennarastarfi og gerðist bóndi í Múla í Biskupstungum. Þar bjó hann til vors 1922, síðan í Skálholti 1922–1948 og loks í Kaldaðarnesi 1948–1963. Hann bjó stórbúi á höfuðbólum, víkingur að störfum, gestrisinn og greiðasamur. Eigi leið á löngu eftir að Jörundur hóf búskap í Biskupstungum uns Árnesingar völdu hann til forustu. Hann var í kjöri fyrir Framsóknarflokkinn í Árnessýslu við alþingiskosningarnar 1923, hlaut kosningu og var síðan þingmaður Árnesinga óslitið til 1956. Sat hann á 45 þingum alls. Forseti neðri deildar Alþingis var hann 1931–1942 og 1943–1945 og forseti sameinaðs þings 1953–1956. Hann var kjörinn til ýmissa nefndarstarfa utan Alþingis. Í Norðurlandaráði átti hann sæti 1953. Hann var yfirskoðunarmaður landsreikninga og síðar ríkisreikninga 1917–1925 og 1937–1963. Jörundur Brynjólfsson lifði langa ævi á miklum breytinga- og framfaratímum þjóðar sinnar. Honum auðnaðist að sitja á Alþingi árið 1918, þegar sambandslögin voru samþykkt og Íslendingar fengu fullveldið viðurkennt og hann var alþm. við stofnun lýðveldis á Íslandi 1944. Hann var í forsæti á Alþingi um langt skeið, röggsamur og skjótráður fundarstjóri. Traustur málafylgjumaður var hann og vann ötullega að framfaramálum héraðs síns. Meðal helstu áhugamála hans við þingstörf voru landbúnaðar- og samgöngumál. Í kappræðum hélt hann fram málstað sínum af fyllstu einurð og var markviss í svörum. Hann naut trausts og vinsælda. Nú er liðið á þriðja áratug síðan hann hvarf úr þingsal eftir merkan starfsferil. Að loknum æviferli er hans minnst með þökk og virðingu. Ég vil biðja þingheim að minnast Jörundar Brynjólfssonar með því að risa úr sætum. - 
             Aldursforseti kvaddi sér til aðstoðar sem fundarskrifara Lárus Jónsson, 3. þm. Norðurl. e., og Jón Helgason, 3. þm. Suðurl.



Í þingsköpum, 1. gr., er svo ákveðið, að til þess að prófa kjörbréf og kosningu þm. beri að skipa þm. eftir hlutkesti í þrjár jafnar deildir. Sá háttur mun hafður á, að um leið og nafn þm. er lesið mun skrifari draga miða er segir til um kjördeild þingmannsins. Þessu næst skiptust þingmenn í kjördeildir og urðu í: 1. kjördeild: AG, ÁG, BGr, EgJ, EG, EKJ, FÞ, FrS, GeirG, GeirH, GJG, HÁ, IGuðn, KJ, ÓRG, PS, RA, SV, SvH, ÞK. 2. kjördeild: BÍG, DA, GS, GB, GGÞ, HBI, HS, JE, JS, JH, JÞ, KSG, MB, ÓE, ÓlJ, ÓÞÞ, SkA, StJ, SteinG, TÁ. 3. kjördeild: AS, EH, GK, GHelg, GTh, HG, IGísl, KP, LJ, MHM, MÁM, PP, PJ, SalÞ, SighB, StefG, StH, SvG, VG, ÞS.



Þingmönnum hefur nú verið skipað í kjördeildir og munu þær skipta með sér verkum í samræmi við ákvæði þingskapa, þannig að 1 deild fær 2. deild, 2. deild fær 3. deild og 3. deild fær 1. kjördeild kjörbréf þeirra þm. sem eru í hverri þeirra fyrir sig. Fundarstaðir fyrir kjördeildir verða sem hér segir: 1. kjördeild hér í fundarsal Nd. 2. kjördeild í fundarsal Ed. og 3. kjördeild í flokksherbergi Sjálfstæðisflokksins. - Ég bið hv. þm. Albert Guðmundsson að kalla saman 1. kjördeild, hv. þm. Birgi Ísl. Gunnarsson að kalla saman 2. kjördeild og hv. þm. Alexander Stefánsson að kalla saman 3. kjördeild. Nú verður gert hlé á fundinum meðan kjördeildir starfa. Fundinum er frestað. - Fundarhlé.



Herra forseti. 1. kjördeild hefur komið saman og yfirfarið kjörbréf 3. kjördeildar og ekkert fundið athugavert og leggur til að kosning verði tekin gild og kjörbréfin samþ. á hinu háa Alþingi, en kjörbréfin eru fyrir eftirtalda þm.: 1. Kjörbréf Gunnars Thoroddsens, Reykjavík, 8. þm. Reykv. 2. Kjörbréf Guðmundar Karlssonar, Vestmannaeyjum, 9. landsk. þm. 3. Kjörbréf Páls Péturssonar, Höllustöðum, 1. þm. Norðurl. v. 4. Kjörbréf Magnúsar H. Magnússonar, Vestmannaeyjum, 5. þm. Suðurl. 5. Kjörbréf Lárusar Jónssonar, Akureyri, 3. þm. Norðurl. e. 6. Kjörbréf Hjörleifs Guttormssonar, Neskaupstað, 5. þm. Austurl. 7. Kjörbréf Matthíasar Á. Mathiesens, Hafnarfirði, 1. þm. Reykn. 8. Kjörbréf Ingvars Gíslasonar, Akureyri, 1. þm. Norðurl. e. 9. Kjörbréf Salome Þorkelsdóttur, Reykjahlíð, 4. landsk. þm. 10. Kjörbréf Pálma Jónssonar, Akri, 2. þm. Norðurl. v. 11. Kjörbréf Vilmundar Gylfasonar, Reykjavík, 9. þm. Reykv. 12. Kjörbréf Karvels Pálmasonar, Bolungarvík, 6. landsk. þm. 13. Kjörbréf Steingríms Hermannssonar, Reykjavík, 2. þm. Vestf. 14. Kjörbréf Sighvats Björgvinssonar, Reykjavík, 3. þm. Vestf. 15. Kjörbréf Stefáns Guðmundssonar, Sauðárkróki, 3. þm. Norðurl. v. 16. Kjörbréf Svavars Gestssonar, Reykjavík, 2. þm. Reykv. 17. Kjörbréf Þórarins Sigurjónssonar, Laugardælum, 1. þm. Suðurl. 18. Kjörbréf Alexanders Stefánssonar, Ólafsvík, 1. þm. Vesturl. 19. Kjörbréf Eggerts Haukdals, Bergþórshvoli, 6. þm. Suðurl. 20. Kjörbréf Guðrúnar Helgadóttur, Reykjavík, 8. landsk. þm. Kjördeildin leggur til að þessi bréf verði samþykkt.



Herra forseti. 2. kjördeild fékk til athugunar kjörbréf 1. kjördeildar, og vorn kjördeildarmenn samþykkir að mæla með samþykkt þeirra og að kosningin yrði tekin gild, en kjörbréfin eru: 1. Kjörbréf Alberts Guðmundssonar, Reykjavík, 3. þm. Reykv. 2. Kjörbréf Árna Gunnarssonar, Reykjavík, 6. þm. Norðurl. e. 3. Kjörbréf Benedikts Gröndals, Reykjavík, 4. þm. Reykv. 4. Kjörbréf Egils Jónssonar, Seljavöllum, 11. landsk. þm. 5. Kjörbréf Eiðs Guðnasonar, Reykjavík, 5. þm. Vesturl. 6. Kjörbréf Friðjóns Þórðarsonar, Stykkishólmi, 2. þm. Vesturl. 7. Kjörbréf Friðriks Sophussonar, Reykjavík, 10. þm. Reykv. 8. Kjörbréf Geirs Gunnarssonar, Hafnarfirði, 4. þm. Reykn. 9. Kjörbréf Eyjólfs Konráðs Jónssonar, Reykjavík, 5. landsk. þm. 10. Kjörbréf Guðmundar J. Guðmundssonar, Reykjavík, 7. þm. Reykv. 11. Kjörbréf Halldórs Ásgrímssonar, Höfn, 3. þm. Austurl. 12. Kjörbréf Ingólfs Guðnasonar, Hvammstanga, 5. þm. Norðurl. v. 13. Kjörbréf Ragnars Arnalds, Varmahlíð, 4. þm. Norðurl. v. 14. Kjörbréf Stefáns Valgeirssonar, Auðbrekku, 2. þm. Norðurl. e. 15. Kjörbréf Sverris Hermannssonar, Reykjavík, 4. þm. Austurl. 16. Kjörbréf Geirs Hallgrímssonar, Reykjavík, 1. þm. Reykv. 17. Kjörbréf Þorv. Garðars Kristjánssonar, Reykjavík, 4. þm. Vestf. 18. Kjörbréf Ólafs Ragnars Grímssonar, Reykjavík, 11. þm. Reykv. 19. Kjörbréf Kjartans Jóhannssonar, Hafnarfirði, 2. þm. Reykn. 20. Kjörbréf Péturs Sigurðssonar, Reykjavík, 1. landsk. þm.



Herra forseti. 3. kjördeild hefur komið saman og yfirfarið kjörbréf 2. kjördeildar og var sammála um að leggja til að kjörbréf þm. verði samþykkt og kosningin tekin gild. Það var aðeins ein aths. sem þurfti að gera við eitt kjörbréf. Þar er um ritvillu að ræða að okkar mati, að Stefán Jónsson er úrskurðaður hafa hlotið kjör sem 4. þm. Norðurl. e. af D-lista Alþb. Kjördeildin var sammála um að leggja til að þessi villa verði leiðrétt. En kjörbréf þm. eru: 1. Kjörbréf Birgis Ísl. Gunnarssonar, Reykjavík, 6. þm. Reykv. 2. Kjörbréf Davíðs Aðalsteinssonar, Arnbjargarlæk, 3. þm. Vesturl. 3. Kjörbréf Garðars Sigurðssonar, Vestmannaeyjum, 4. þm. Suðurl. 4. Kjörbréf Guðmundar Bjarnasonar, Keflavík, 5. þm. Norðurl. e. 5. Kjörbréf Guðmundar G. Þórarinssonar, Reykjavík, 12. þm. Reykv. 6. Kjörbréf Halldór Blöndals, Reykjavík, 7. landsk. þm. 7. Kjörbréf Helga Seljans, Reyðarfirði, 2. þm. Austurl. 8. Kjörbréf Jóhanns Einvarðssonar, Keflavík, 5. þm. Reykn. 9. Kjörbréf Jóhönnu Sigurðardóttur, Reykjavík, 10. landsk. þm. 10. Kjörbréf Jóns Helgasonar, Seglbúðum, 3. þm. Suðurl. 11. Kjörbréf Jósefs H. Þorgeirssonar, Akranesi, 2. landsk. þm. 12. Kjörbréf Karls Steinars Guðnasonar, Keflavík, 3. landsk. þm. 13. Kjörbréf Matthíasar Bjarnasonar, Ísafirði, 1. þm. Vestf. 14. Kjörbréf Ólafs G. Einarssonar, Garðabæ, 3. þm. Reykn. 15. Kjörbréf Ólafs Jóhannessonar, Reykjavík, 5. þm. Reykv. 16. Kjörbréf Ólafs Þ. Þórðarsonar, Reykholti, 5. þm. Vestf. 17. Kjörbréf Skúla Alexanderssonar, Hellissandi, 4. þm. Vesturl. 18. Kjörbréf Stefáns Jónssonar, Akureyri, 4. þm. Norðurl. e. 19. Kjörbréf Steinþórs Gestssonar, Hæli, Gnúpverjahr., 2. þm. Suðurl. 20. Kjörbréf Tómasar Árnasonar, Kópavogi, 1. þm. Austurl.

Aldursforseti (Gunnar Thoroddsen) Frsm. kjördeildanna þriggja hafa hver fyrir hönd sinnar kjördeildar lagt til að þau kjörbréf, sem deildirnar hafa haft með höndum, verði samþykkt og kosning tekin gild. Tillögur kjördeildanna verða bornar upp í einu lagi ef enginn mælir því í gegn.



Nú hefur kosning allra þingmanna verið tekin gild og nýir þingmenn hafa unnið drengskaparheit. Ég vil bjóða alla hv. alþm. og starfsfólk Alþingis velkomið til starfa. Nú verður þessum fundi frestað og honum haldið áfram á morgun kl. 2. Fundi frestað.



Í þingsköpum segir svo: „Rétt kjörinn forseti er sá, er hefur meira en helming greiddra atkv., þeirra er á fundi eru. Verði þeim atkvæðafjölda eigi náð við fyrstu kosningu, skal kosið af nýju óbundnum kosningum.“ Þar sem enginn hefur hlotið tilskilinn atkvæðafjölda fer kosning fram að nýju.



Samkv. þingsköpum þarf þriðja kosningin að fara fram og verður nú kosið milli þeirra tveggja, sem höfðu flest atkv., Jóns Helgasonar og Gunnars Thoroddsens. Kosningu hlaut Jón Helgason, 3. þm. Suðurl. með 37 atkv. -Gunnar Thoroddsen, 8. þm. Reykv., hlaut 22 atkv. 1 seðill var ógildur (með nafni Eggerts Haukdals).



Jón Helgason hefur verið rétt kjörinn forseti Sþ. og bið ég hann að taka við störfum og óska honum allra heilla.



Ég vil þakka hv. alþm. það traust, sem þeir hafa sýnt mér, og láta í ljós ósk um góða samvinnu. - Fundarhlé. Hinn kjörni forseti lét fara fram kosningu 1. varaforseta. Kosningu hlaut Gunnar Thoroddsen, 8. þm. Reykv., með 41 atkv. - Karl Steinar Guðnason, 3. landsk. þm., hlaut 10 atkv., en 9 seðlar voru auðir. Annar varaforseti var kosinn. Karl Steinar Guðnason, 3. landsk. þm., með 37 atkv. -Friðjón Þórðarson, 2. þm. Vesturl., hlaut 22 atkv., en 1 seðill var auður. Þessu næst voru kosnir skrifarar. Fram komu tveir listar. Á A-lista var FrS, en á B-lista JE. - Þar sem ekki voru fleiri tilnefndir en kjósa skyldi lýsti forseti yfir að kjörnir væru án atkvgr.: Friðrik Sophusson, 10. þm. Reykv., og Jóhann Einvarðsson, 5. þm. Reykn. Þá fór fram kosning kjörbréfanefndar. Fram komu fjórir listar með jafnmörgum nöfnum samtals og menn skyldi kjósa. Samkvæmt því lýsti forseti yfir að kjörnir væru án atkvgr.: Friðjón Þórðarson (A), Ólafur Jóhannesson (B), Birgir Ísl. Gunnarsson (A), Skúli Alexandersson (C), Jóhanna Sigurðardóttir (D), Tómas Árnason (B), Friðrik Sophusson (A).



Í þingsköpum Alþingis segir í 6. gr.: „Eftir kosningar þær, sem um ræðir í 3. og 4. gr., skal velja til efri deildar þá tölu þm., er þar skulu eiga sæti. Skal hverjum þingflokki skylt að tilnefna á lista þá tölu þm. sinna, er honum ber í hlutfalli við atkvæðamagn hans í sameinuðu þingi. Ef tveir eða fleiri þingflokkar hafa með sér bandalag um kjör til efri deildar, eða þingflokkur (eða flokkar) og menn utan flokka, skal talan á listanum miðuð við samanlagt atkvæðamagn bandalagsins.“ Að A-lista munu standa Sjálfstfl. og Eggert Haukdal, að B-lista standa þingflokkar Framsfl. og Alþb. og að C-lista Alþfl. Nú hafa borist hér listar með 21 nafni og nær því ekki tilnefningu sá sem er með lægst hlutfall á bak við sig. Áttundi maður á A-lista mun vera þar neðstur, hann er með 2.75 atkv. á bak við sig, en tíundi maður á B-lista er með 2.8 atkv., þannig að þá fellur þarna niður áttundi maður á A-lista. Rétt kjörnir til Ed. eru því: Ólafur Jóhannesson, Þorv. Garðar Kristjánsson, Davíð Aðalsteinsson, Eyjólfur Konráð Jónsson, Kjartan Jóhannsson, Stefán Guðmundsson, Guðmundur Karlsson, Guðmundur Bjarnason, Tómas Árnason, Gunnar Thoroddsen, Karl Steinar Guðnason, Jón Helgason, Lárus Jónsson, Geir Gunnarsson, Egill Jónsson, Helgi Seljan, Eiður Guðnason, Salome Þorkelsdóttir, Ólafur Ragnar Grímsson, Stefán Jónsson. Aldursforseti, Gunnar Thoroddsen, 8. þm. Reykv., setti fundinn. Deildina skipuðu þessir þingmenn: 1. Davíð Aðalsteinsson, 3. þm. Vesturl. 2. Egill Jónsson, 11. landsk. þm. 3. Eiður Guðnason, 5. þm. Vesturl. 4. Eyjólfur Konráð Jónsson, 5. landsk. þm. 5. Geir Gunnarsson, 4. þm. Reykn. 6. Guðmundur Bjarnason, 5. þm. Norðurl. e. 7. Guðmundur Karlsson, 9. landsk. þm. 8. Gunnar Thoroddsen, 8. þm. Reykv. 9. Helgi Seljan, 2. þm. Austurl. 10. Jón Helgason, 3. þm. Suðurl. 11. Karl Steinar Guðnason, 3. landsk. þm. 12. Kjartan Jóhannsson, 2. þm. Reykn. 13. Lárus Jónsson, 3. þm. Norðurl. e. 14. Ólafur Ragnar Grímsson, 11. þm. Reykv. 15. Ólafur Jóhannesson, 5. þm. Reykv. 16. Salome Þorkelsdóttir, 4. landsk. þm. 17. Stefán Guðmundsson, 3. þm. Norðurl. v. 18. Stefán Jónsson, 4. þm. Norðurl. e. 19. Tómas Árnason, 1. þm. Austurl. 20. Þorv. Garðar Kristjánsson, 4. þm. Vestf. Aldursforseti kvaddi þá Davíð Aðalsteinsson, 3. þm. Vesturl., og Guðmund Karlsson, 9. landsk. þm., til að gegna skrifarastörfum. Gengið var til forsetakosningar. Við fyrstu atkvgr. hlaut Helgi Seljan, 2. þm. Austurl., 10 atkv. Þorv. Garðar Kristjánsson, 4. þm. Vestf., 7 atkv. og Eiður Guðnason, 5. þm. Vesturl., 3 atkv. Við atkvgr. öðru sinni hlaut kosningu Helgi Seljan, 2. þm. Austurl., með 13 atkv. - Þorv. Garðar Kristjánsson, 4 þm. Vestf., hlaut 7 atkv. Hinn kjörni forseti tók nú við fundarstjórn.